runetrust/blame-folketinget-dk huggingface dataset:
Anne Sophie Callesen (RV), 2022-02-11:
Så vil jeg stille et andet spørgsmål og høre, om hr. Morten Messerschmidt kan redegøre for, hvordan de her såkaldte pseudodommere udpeges, og måske også, hvilken kontrol der bliver ført med domstolens praksis, herunder hvilken rolle hr. Morten Messerschmidt selv spiller i det i forhold til sin plads i Europarådets delegation.
Morten Messerschmidt (DF), 2020-01-31:
Tak, formand, og tak til alle ordførere og til ministeren selvfølgelig for at have bidraget til at belyse et problem, som jeg egentlig oplever at vi alle sammen anser som alvorligt – altså, det forhold, at man igennem de seneste 30 år har fået folk ind i Danmark, der grundlæggende ikke vil Danmark, der grundlæggende har en helt anden tilgang til tilværelsen, og som ender med at blive fjender af Danmark og omsætte det til handling ved at rejse af sted for at kæmpe for vore fjerner imod vore allierede.
Rikke Hvilshøj (V), 2007-01-10:
Jeg bliver spurgt om tvangsudsendelse af flygtninge, og der vil jeg bare understrege, således at der ikke sker for mange misforståelser, at dem, der har flygtningestatus, og hvor det er konstateret, at de har et beskyttelsesbehov og dermed er flygtninge, tilbagesender vi selvfølgelig ikke.
Zenia Stampe (RV), 2023-04-11:
Se, hvis vi kunne nå frem til det, så ville vi jo være mange, der ville sige: Nå, okay, fair nok, så ved vi det; der blev ikke handlet uansvarligt eller usagligt, der var et grundlag for at formode, at han havde gjort noget, som var virkelig alvorligt, og som kunne begrunde et så vidtgående indgreb.
Mette Frederiksen (S), 2019-10-03:
Men det her handler jo også om medicin og alt muligt andet, og prøven kommer så til at bestå i, at hvis vi giver frihed til faglighed og til ledelse og problemet så opstår med en person, der har fået ni tuber zinksalve eller for mange Panodiler eller noget tredje rigtig alvorligt – det er ikke for at gøre grin med det – hvad gør Folketinget så?
Anne Grete Holmsgaard (SF), 2009-05-11:
Men det, der er interessant her, er, om statsministeren betragter det som et loft, så vi ikke behøver at anstrenge os for at få mere vedvarende energi, selv om vedvarende energi jo faktisk er noget af det, der sammen med energibesparelser skal skaffe os uafhængigheden af fossile brændsler.
Villy Søvndal (SF), 2004-12-17:
Det har jeg tilbudt socialministeren vi kunne gøre i går eller i dag, men da havde socialministeren ikke tid, og det er fuldt acceptabelt – sådan er det jo at være minister – for jeg har bedt socialministeren i at komme i et hurtigt, åbent samråd, hvor journalister også kunne få en lejlighed til at orientere sig i tallene.
Carsten Bach (LA), 2025-12-05:
Jeg konstaterer, at der er et medlem fra Det Konservative Folkeparti, der står som medforslagsstiller, og at vi dermed er fire partier i den blå opposition, der fremsætter det her forslag, som spørgeren fra Socialdemokratiet, hr. Kasper Roug, jo så kalder en billig omgang.
Margrethe Vestager (RV), 2009-10-08:
Derfor må man sige, at det, der er vigtigt for os, er at lægge vores politik frem for vælgerne, og at vælgerne oplever, at vi er villige til at finde de kompromisser, der skal til, samtidig med at vi arbejder dag og nat for at få indflydelse på samtlige politikområder.
Line Barfod (EL), 2008-05-29:
Det ødelægger mulighederne for, at vi får en ordentlig debat, så jeg håber, der må være nogle i regeringspartierne og Dansk Folkeparti, der stadig tænker sig om og overvejer, om man virkelig ønsker, at vi skal pålægge kommunerne at opføre sig dybt økonomisk uansvarligt, opføre sig dybt uansvarligt i forhold til det sociale, i forhold til miljøet og i forhold til sundheden, eller om man faktisk mener, at vi hellere skal satse på at udvikle den kommunale ansvarlighed.
Pernille Rosenkrantz-Theil (S), 2020-12-02:
Men selvfølgelig vil regeringen ikke afvise det; altså, vi må også se, hvordan fgu'en udvikler sig, og vi har jo tidligere på året også afsat flere penge til fgu'en, i forbindelse med at vi mente, at der godt kunne være brug for en saltvandsindsprøjtning.
Claus Hjort Frederiksen (V), 2002-05-23:
Endelig har Det Radikale Venstre foreslået, at kommunerne fortsat skal have refusion for udgifterne til ekstra hjælp efter lovens kapitel 10. Jeg vil blot konstatere, at Det Radikale Venstre er uenig i regeringens begrundelse for at lade refusionen bortfalde.
Margrete Auken (SF), 2000-05-10:
Så kan jeg ikke forstå, at hr. Heiselberg ikke bare glæder sig med mig over, at DSB faktisk har været i stand til at undgå kaos og sammen med mig i øvrigt så også beder om, at vi kan blive fri for musikken, som ikke generer hr. Heiselberg, fordi han ikke kommer der.
Kaare Dybvad Bek (S), 2023-05-16:
Hvis det er det, vi oplever, og hvis det er det, der er billedet derude, altså at der er et flertal af kommuner, hvor man ikke kan sige, at nej, det der vil man ikke have, så er det klart, at det begynder at blive et anliggende for os herinde i salen.
Lene Espersen (KF), 2001-12-11:
Jeg tror faktisk, at det, der er perspektiverne i det nye fængsel, hvor man skaber nogle venligere, nogle mere sådan frihedsorienterede rammer for de indsatte, er noget af det, der kan medvirke til, at mange af dem kommer ind på en anden tankegang og også får et mere positivt syn på efterfølgende at leve en kriminalitetsfri tilværelse.
Erling Bonnesen (V), 2024-10-10:
Det kan jeg da godt forstå at spørgeren sådan for debattens skyld ikke synes er så sjovt, men jeg synes, vi har fundet de balancer, der skal til, og vi har så givet mulighederne for Københavns Kommune, og der er det jo så netop lige præcis op til Københavns Kommune at prøve det i København og så få det balanceret af.
Margrete Auken (SF), 2003-11-06:
Så går man herhen til amterne, som er blevet bundet på arme og ben, de kan overhovedet ikke rokke sig, for de har fået meget, meget strammere regler, det fik de allerede sidste år, og tager de 350 mio. kr. fra dem, og så siger man bagefter, at det er deres egen skyld, at priserne stiger.
Per Clausen (EL), 2010-12-03:
Jeg troede, da vi første gang diskuterede de her reklamer, at det var sådan et klassisk borgerligt, liberalt standpunkt at sige, at virksomheder og personer, der ikke ville have den ulejlighed at skrive mit navn og min adresse på det, de sendte til mig, heller ikke skulle have ret til at lægge det i min postkasse.
Keld Albrechtsen (EL), 2003-12-16:
Og hun fastholdt, at hvis det nu skulle vise sig, at aftalen ikke blev så god, som Det Radikale Venstre havde håbet, så var Det Radikale Venstre indstillet på at bruge håndtaget. Jeg synes, det er positivt - det vil jeg gerne sige - at Det Radikale Venstre efterfølgende er indstillet på at lave den her aftale om, men det vanskelige for Det Radikale Venstre vil efter min opfattelse være at overbevise nogen om, hvor det håndtag er. Fru Marianne Jelved blev bedt om at beskrive det, men det synes jeg ikke rigtig hun var i stand til.
Kristian Thulesen Dahl (DF), 2003-06-03:
Til det store udenrigspolitiske tema, der har domineret så kraftigt i debatten, nemlig hvordan vi sikrede, at den enkelte iraker blev sat fri, ville sammenhold i Europa da have været svaret, eller ville det i virkeligheden have været det stik modsatte, nemlig at så var der intet sket?
Frank Jensen (S), 1998-11-19:
For danskere er tallet faldet med 26 pct., mens tallet for unge med anden etnisk baggrund er faldet med hele 28 pct. På Nørrebro, som jo var urohærget for 1½ år siden, er antallet af sigtelser faldet med 48 pct., og for unge med anden etnisk baggrund er der sket en halvering af antallet af sigtelser.
Holger K. Nielsen (SF), 2016-10-26:
Vil hr. Naser Khader ikke anerkende, at man i hvert fald, hvis man ikke kan få et egentligt FN-mandat, er nødt til at have en aftale med Rusland om at få en flyveforbudszone etableret, for ellers kommer flyene jo på kollisionskurs med hinanden i luften, hvor der kan ske alt muligt?
Karen Hækkerup (S), 2008-04-10:
Heldigvis har Danmark indtil nu været forskånet for voldsomme terrorangreb, og vi kan være meget tilfredse med, at vi har et rigtig godt terrorberedskab, men terrorangreb sker rundtom i verden fra tid til anden, for der er forskruede mennesker, der gerne slår massevis af uskyldige ihjel, hvis de mener, at det kan fremme deres egen sag.
Sophie Løhde (V), 2023-06-01:
Det er jeg enig i, og det kommer vi til at gøre her og nu på den korte bane ved jo at give et ekstraordinært løft, både her i indeværende år, men også i 2024, inden for en række prioriterede områder, men jo også med den store investering på de 5 mia. kr. ekstra, hvor man vil kunne se den konkrete udmøntningsprofil for de specifikke år, i forbindelse med at regeringen præsenterer sin 2030-plan.
Jens Peter Vernersen (S), 2003-11-19:
Det er jo så muligt, at statsministeren ikke har mere at føje til, men når det nu helt konkret i et svar fra skatteministeren fremgår, at man tog det element ud, fordi det ikke var regeringens prioritering, så traf man, og det må statsministeren give mig medhold i, også en beslutning om ikke at lukke det hul, som efterfølgende medfører et kæmpe fradrag til en koncern.
Hans Kristian Skibby (DF), 2021-03-12:
Men fra Dansk Folkepartis side vil vi i hvert fald gerne sige, at det er ærgerligt, at vi stadig væk her i marts måned 2021 får den her kritik og hører den bekymring, efter at sagen faktisk blev tydeliggjort allerede tilbage i sommerferien 2020.
Kaare Dybvad (S), 2016-03-02:
Man kunne også påpege nogle af de midler, der går til jernbanen, 12 mia. kr., og de midler, der går til motorveje, adskillige milliarder kroner, som ikke bliver brugt på de små øer, så der kan man sige at det nok går nogenlunde lige op, hvis vi regner det hele sammen.
Ole Donner (DF), 1999-11-19:
Derved kan det jo, hvis man administrativt inddrager et flycertifikat, få katastrofale følger for den pågældende pilot, idet en pilot uden certifikat jo ikke har ret mange muligheder for at komme på arbejde, og man skal jo altså opretholde en bestemt flyvetid osv. Mener SF ikke, at det ville være rimeligt at gøre, som man gør på kørekortsiden?
Line Barfod (EL), 2002-10-22:
Ligeledes er jeg enig i de bemærkninger, der har været fra flere andre om den rekommandation, der forhåbentlig bliver vedtaget på sessionen om, at der skal være en vurdering af lovforslagene i de enkelte landes parlamenter med hensyn til, hvilken betydning de har for det nordiske samarbejde.
Christina Egelund (LA), 2016-05-24:
Det er vigtige overvejelser, og der er ingen tvivl om, at retssikkerheden fra tid til anden sættes under pres, ligesom vi jo netop har diskuteret det, f.eks. i forhold til sagen om Edward Snowden eller om sessionslogning, og derfor er der brug for sikringsmekanismer.
Ane Halsboe-Jørgensen (S), 2013-06-12:
Med aftalen tager vi hånd om den store udfordring, at tusinder af mennesker og langt, langt flere end det antal, man troede tilbage for 3 år siden, da Venstres ordfører og hans parti sad og vedtog de her ting, står til at opbruge dagpengeretten inden for relativt kort tid.
Martin Lidegaard (RV), 2006-04-25:
Det er et forslag, der kun vil komme de 75 pct. rigeste forældre til gavn, de forældre, der ikke har en friplads, og selv om der selvfølgelig er en del af dem, som måske også har brug for en ekstra skærv, om jeg så må sige, om måneden, så er der jo mange andre måder, man kunne give lige præcis den gruppe den skærv på, f.eks. ved at nedsætte skatten på arbejde.
Elisabeth Arnold (RV), 2002-03-21:
Det er ikke, fordi jeg vil irettesætte hr. Per Dalgaard, men jeg vil blot sige, at jeg også synes, det er bekymrende, at der er friskoler, som ikke opfylder de krav, der er i friskoleloven til, at man skal levere en undervisning, der står mål med det, der skal ydes i den danske folkeskole.
Sandy Brinck (S), 2000-12-06:
Man kan være enig eller uenig i skridtet, men det er ikke lille, det må vi kunne være enige om, også selv om jeg har læst i forhandlingerne om straffuldbyrdelsesloven, at ordføreren for forslagsstillerne til nærværende forslag, fru Karen Rønde, beskriver det som et lille bitte skridt.
Brigitte Klintskov Jerkel (KF), 2019-12-10:
Og jeg synes måske også, at det havde været seriøst, hvis man fra Dansk Folkepartis side, når man nu kommer med det her beslutningsforslag for tredje gang, havde prøvet at undersøge nogle af de her ting og havde prøvet at imødegå nogle af de her ting, for man har jo også hørt tidligere, hvad der har været sagt i salen til den her sag.
Keld Albrechtsen (EL), 2000-05-24:
Hvis man stemmer nej, har man mulighed for at fastholde fastkurspolitikken, hvis man ønsker det, eller, hvis der kommer et flertal i Folketinget, der siger, at det nok er klogere at have en anden valutaordning, ligesom de har i Sverige, så kan man gøre dét.
Anders Johansson (KF), 2017-04-04:
Beslutningsforslaget, som vi behandler her, har til formål at pålægge regeringen senest den 1. maj at fremsætte et forslag om at allokere 5 mio. kr. yderligere til en indsats for at styrke valgdeltagelsen blandt unge mellem 18 og 25 år og blandt etniske minoriteter.
Ole Vagn Christensen (S), 2002-05-22:
Men hvis det skal blive til noget, så er det jo nødvendigt, at der også bakkes op fra statens side med videns- og kompetencecentre. Kan vi forvente, at der sker noget her fra regeringens side, eller vil man bare læne sig tilbage? Jeg har forstået, at man ikke ville give noget svar under den store jysk/fynske redegørelsesdebat, der var omkring udviklingen, men jeg håber, at ministeren har nogle svar på det, som er nævnt omkring de forskellige klynger, om det også er noget, man vil gøre noget for at sætte nogle ressourcer af til, så vi kan se, at der virkelig kommer gang i udviklingen.
Magnus Heunicke (S), 2021-05-26:
Men jeg beder også om forståelse for, at vi har at gøre med teknologi og vaccineudvikling og med folkene bag AdaptVac og Bavarian Nordic, altså store, store virksomheder og også store investorer, som har bidraget til en uvildig undersøgelse foretaget af en konsulentvirksomhed med en klar forudsætning om – og det er nok det, der er det svære – at indholdet er nødt til at være underlagt fortrolighed.
Nicolai Wammen (S), 2003-01-29:
Det kunne da være meget interessant at få oplysning om det, ikke bare for Folketinget, men også for de mennesker, der rent faktisk er ansat inden for staten; de mennesker, der skal finde ud af, om det er her, de vil bruge deres liv, og de unge mennesker, der prøver at få et arbejde, når de er færdige med deres uddannelse.
Ellen Trane Nørby (V), 2005-11-29:
ken om, at musikskoletilbuddet udvides til kulturskoler, så vel som at vi klart har lagt op til, at man udvider MGK, altså musikalske grundkurser, til også at rumme DGK, altså dans- og drama-grundkurser, og BGK, billedkunstneriske grundkurser.
Kristian Thulesen Dahl (DF), 2000-12-14:
Det siges jo ofte, at bestræbelserne går på at lempe personskatterne ved at flytte skat til andre skattekilder, ikke mindst grønne afgifter, men jeg tror roligt, jeg kan påstå, at de fleste oplever det sådan, at de stort set betaler det samme i personskat, som de gjorde tidligere, og nu blot skal finde en finansiering for alle regeringens afgifter oveni.
Line Barfod (EL), 2002-04-10:
Det vil man næppe få hjælp til fra kommunens side, sådan som reglerne er i dag, hvis man ikke er så »heldig«, at ens handicap er indtrådt, før man blev 67 år, og vi vil derfor under udvalgsbehandlingen stille et ændringsforslag om, at aldersgrænsen fuldstændig afskaffes, så ledsageordningen også kommer til at gælde dem, der først får behov for den, efter at de er fyldt 67 år.
Karsten Hønge (SF), 2019-04-05:
Jeg er for så vidt helt enig med hr. Finn Sørensen i, at det vil gøre livet lettere for SF og for mig måske, hvis vi trådte ud af forligskredsen, og så kunne vi køre en kampagne på det, og nu er det også snart 1. maj, og det vil passe rigtig godt til talerne.
Christine Antorini (SF), 1999-11-04:
Vi er derfor også meget opmærksomme på, at PGU'en nu, hvor den forhåbentlig fortsætter permanent, også tænkes ind i de samlede bestræbelser, der er på at skabe sammenhæng og fleksibilitet i uddannelserne, ikke mindst i forbindelse med etablering af CVU'erne.
Elsebeth Gerner Nielsen (RV), 2003-12-19:
Det er aldrig set i dansk retspraksis før, at man indfører en såkaldt formodningsregel, som det altså nu er muligt at tage udgangspunkt i, hvis man f.eks. har et familiemedlem, der tidligere har fået ægtefællesammenføring med en udenlandsk ægtefælle.
Anne Grete Holmsgaard (SF), 2002-01-31:
Hvis man nu tager en herboende palæstinenser, en palæstinenser, der er dansk statsborger, der, som traditionen er, ønsker at overføre penge til sin familie i de besatte områder - en familie, som stort set ikke har noget økonomisk grundlag ud over overførsler fra familie og venner i udlandet -
Kristian Thulesen Dahl (DF), 2014-04-08:
Eksperter kan strides om, hvorvidt det er halvdelen af Folketingets lovgivningsarbejde, der i virkeligheden har baggrund i EU-regler; nogle eksperter kan måske argumentere for, at det er helt op til 80 pct. af det, vi sidder med i Folketinget, som har baggrund i EU-regler.
Mikkel Bjørn (DF), 2026-01-28:
Mette Frederiksen stod under åbningsdebatten i 2015 og sagde, at Dansk Folkeparti var uansvarlige i vores ønske om en straksopbremsning, og sagde, at Danmark også havde et globalt flygtningeansvar i forhold til at tage imod de her mennesker.
Line Barfod (EL), 2005-11-01:
Hvis nu folk engagerer sig så meget, at de laver et lokalsamfund, hvor de vælger at leve efter nogle andre værdier end De Konservatives, vælger at sige, at det ikke er så vigtigt, at man ejer sit eget hus, at de gerne vil eje nogle ting i fællesskab, gerne vil producere i fællesskab, hvad enten vi snakker Christiania, Svanholm eller forskellige produktionskollektiver rundtomkring i landet, folk, der organiserer sig på andelsbasis osv., skal de så have lov til det?
Thor Pedersen (V), 2007-05-11:
Man kan arbejde ihærdigt for det, og jeg vil blot sige, at de, der mener, der ikke sker nok, så bare skal bede om at få en orientering fra Personalestyrelsen – det skal vi levere i forbindelse med udvalgsarbejdet – om, hvor meget der rent faktisk gøres, for den største fejl er, hvis man går rundt og tror, at der ingenting gøres, eller at man tidligere har gjort mere.
Kim Edberg Andersen (NB), 2023-05-09:
Og den ene procent har altså brug for, at dem, der er blevet valgt til Folketinget – alle 179 – også tager deres side, for konsekvenserne er en irreversibel fejlbehandling med hormoner eller kirurgi, som jeg godt nok fik forklaret af en ordfører ikke var rigtig kirurgi, fordi der kun er én slags kirurgi.
Louise Frevert (DF), 2004-01-29:
Hvis man vil gå ind og begynde at blande sig, så begynder man at gå ind og blande sig på de frie markedsmekanismers område, og det er der slet ikke nogen grund til; det har vi ikke nogen interesse i overhovedet. Hvis man nu havde hørt ordentligt efter under min ordførertale, så pointerede jeg også, at vi heller ikke har noget ønske om på noget som helst tidspunkt, at de donationer, der kommer fra fonde, erhvervsliv eller andre, der måtte have mulighed for og lyst til at donere, skal gå ind og sættes i stedet for et offentligt tilskud, tværtimod.
Kim Behnke (FRI), 2000-04-04:
Nu nærmede SF's beskrivelse af, hvordan sådan et containermiljø ville være, sig majestætsfornærmelse, for sagen er jo den, at kronprins Frederik under store dele af opholdet på Grønland bor i sådan en 24 m2 container sammen med de andre, og det er, fordi disse 24 m2 containere kan indrettes fuldt møbleret, oven i købet isoleret i et sådant omfang, at man kan have dem stående i minus 30 grader på Grønland.
Ole Stavad (S), 2006-10-04:
Hvis man f.eks. tager Randers Kommune, som kommer til at mangle et beløb på 63 mio. kr. ud fra det, der blev oplyst, var svaret, at den ændring, der sker med de godt 400 mio. kr., vil give 6-7 mio. kr. til Randers Kommune, og når vi kigger på alle tallene, er der altså tale om ansvarsforflygtigelse og et forsvar af falske tal, når ministeren siger, at man er parat til at se på det.
Kristian Pihl Lorentzen (V), 2008-01-31:
Med hensyn til at det var på tide, at Venstre gør noget ved banen, vil jeg godt lige gøre opmærksom på, at det faktisk er Venstre, der sammen med andre ansvarlige trafikforligspartier, har afsat ekstraordinære beløb til genopretning af de mange års forsømmelser, der har været på jernbanen, og som har gjort, at vi har fået nedslidt vores skinner.
Lars Løkke Rasmussen (V), 2002-12-04:
I en pressemeddelelse på Socialdemokratiets hjemmeside er hr. Klaus Hækkerup citeret for følgende vedrørende lovforslaget: Det svækker befolkningens respekt for det politiske arbejde, hvis vælgerne får den opfattelse, at politikere er mindst lige så interesserede i at styrke deres privatøkonomi som i at varetage deres arbejde ordentligt.
Kim Behnke (UP), 2001-04-26:
Handel over nettet - i øjeblikket er det begrænset til varer, der kan digitaliseres, edb-programmer, musik, lyd, billeder osv. - vil være den næste udfordring for Folketinget at vi skal skatteharmonisere, afgiftsharmonisere, sådan at det ikke er fordelagtigt at købe digitale tjenester i udlandet.
Lene Espersen (KF), 2012-05-31:
Grunden til, at Det Konservative Folkeparti er ganske optaget af den her sag, er jo, at vi igennem mange år har haft en drøftelse her i Folketingssalen af, hvordan vi kan få en større del af befolkningen og flere af de frivillige organisationer engageret i det europapolitiske arbejde.
Tom Behnke (KF), 2008-11-06:
Det har man jo sørget for netop ved at have ansat den her person, der ikke bare kan gøre en koordinerende indsats og en samlende indsats, men som også med sin faglige viden og indsigt er i stand til at kunne gå ind og se på, hvad det er for nogle grupperinger, vi taler om, hvad det er, der driver dem til at lave forskellige former for kriminalitet.
Nanna W. Gotfredsen (M), 2024-05-29:
Jeg synes jo, vi skulle tale meget mere om rusmidler og narkotikapolitik, også fordi vi måske kunne have gavn af at gøre lidt ved vores alkoholkultur, det suverænt mest skadelige rusmiddel, vi har, skadeforvoldende, også på samfundsmæssig plan.
Tina Nedergaard (V), 2010-11-24:
Ved finanslovforhandlingerne sidste år valgte globaliseringsforligskredsen derfor at etablere en fond, som man kan bruge, når man går ind i de særligt udsatte områder til at iværksætte større projekter, ikke sådan noget hip haps-noget, men større projekter for at bygge områder, der er hårdt ramt, helt grundlæggende op igen.
Kristian Jensen (V), 1999-11-19:
Jeg er jo ked af at sige det, men denne her gang var ikke engang halvdelen af navnet rigtigt. Til hr. Lars Kramer Mikkelsen: Når jeg bruger ordet »vi«, så er det også »vi« som Venstre, det er »vi« som arbejdsmarkedets parter; det er et spørgsmål om, hvordan vi i fællesskab kan gøre det her bedre.
Vivi Kier (KF), 2011-03-18:
Jeg kan jo bare fortælle, at i de 3 år, jeg har siddet med som socialordfører i satspuljepartiernes forhandlinger, er vi jo alle sammen blevet ekstremt opmærksomme på at sikre, at vi får en faglig vurdering af alle de ansøgninger, der kommer, og at vi går ind og kigger på og sikrer os, at der også kommer noget evaluering og dokumentation af det, vi har sat i gang.
Bjarne Corydon (S), 2011-11-30:
Det er jo et mere generelt forhold, der handler om miljøregulering i Danmark, og det, der følger logisk at spørgerens indstilling og attitude er jo, at vi i Danmark ikke skal have en højere miljøregulering på noget punkt end de dårligste lande i Europa, og det skulle så være vejen til en stærk konkurrenceevne, flere job, velstand, lavere offentlige underskud.
Kristen Touborg (SF), 2009-12-11:
Så jeg vil godt spørge, om ikke ministeren er klar til at overveje den mulighed f.eks. at vende det lidt på hovedet og så sige, at man giver et påbud om, at kvier skal på græs, og så kan der søges enkeltvis af den enkelte landmand om at blive fri for det på grund af særlige omstændigheder.
Troels Lund Poulsen (V), 2016-10-11:
Med lovforslaget gøres det derfor muligt for lejere og udlejere at indgå en aftale om leje af et erhvervslejemål i en tidsbegrænset periode, uden at den aftale kan tilsidesættes af parterne, medmindre der er tale om misligholdelse eller lignende.